त्रिस्तरीय वार्ता में मजदूरों पर हमले के आरोपी आए तो होगा आंदोलन
नौ मार्च को कलेक्टोरेट के घेराव की दी चेतावनी
प्रशासन पर लगाया मनमानी करने का आरोप
भास्कर संवाददाता | मुरैना
जेके टायर प्लांट कर्मचारियों के तीन महीने से चल रहे आंदोलन को समाप्त कराने जिला प्रशासन ने आठ मार्च को कलेक्टोरेट के सभागार में त्रिपक्षीय वार्ता का आयोजन किया है।
बैठक में प्रशासन ने हत्या के प्रयास के तीन आरोपियों पी कुलकर्णी, अनूप तोमर व जोगेन्द्र तोमर को शामिल किया तो इसके विरोध में नौ मार्च को कलेक्टोरेट पर फिर से विरोध प्रदर्शन किया जाएगा।प्रशासन ने बैठक में आने के लिए जेके टायर के महाप्रबंधक (कार्मिक)पी कुलकर्णी सहित यूनियन से निष्कासित अनूप तोमर व जोगेन्द्र तोमर को भी वार्ता के लिए बुलाया है। जबकि एसोसिएशन ऑफ कैमिकल वक्र्स ने वार्ता के लिए अपने पांच प्रतिनिधि सुनील शर्मा, पदम सिंह, संजय ठाकुर,धर्मेन्द्र तोमर व शिवराज गुर्जर नामित कर इसकी सूची एडीएम को सौंप दी है। एसोसिएशन की आपत्ति है कि जिन दो लोगों को यूनियन से निकाला जा चुका है उन्हें वार्ता में शामिल करने का औचित्य क्या है। प्रबंधन की ओर से भी कुलकर्णी के अलावा अन्य पदाधिकारियों को चर्चा के लिए बुलाया जाए क्योंकि कुलकर्णी सहित अनूप तोमर व जोगेन्द्र तोमर पर हत्या के प्रयास का मुकदमा दर्ज है। प्रशासन ने मनमानी की तो समझौते की स्थिति नहीं बनेगी और यूनियन के सदस्य व पदाधिकारी नौ मार्च को फिर से कलेक्टोरेट पर बड़ी संख्या में प्रदर्शन करेंगे।
hin_Deva hin_Deva hin_Deva bho_Deva hin_Deva hin_Deva